Tre køer mistede mandag aften livet i en trafikulykke på Skagensvej ved Jerup, hvor en 47-årig mand ramte en flok løse køer. - Manden blev kørt på sygehuset med lettere kvæstelser, mens en ko døde på stedet. To køer blev senere aflivet, fordi de var stærkt kvæstede, siger vagtchef Poul Badsberg fra Nordjyllands Politi. Manden kunne ikke undgå ulykken, da køerne pludselig stod foran ham. Nu opfordrer politiet andre bilister til at være opmærksomme, da en del kreaturer løber ud af deres indhegninger på denne tid af året.

Opsummering:
En mand ramte mandag aften en flok løse køer ved Jerup. Han fik lettere kvæstelser, mens tre køer døde.